CWT บวกแรง 6% มั่นใจรายได้ปี 65 โต 20% หนุนผลงานทั้งปีนิวไฮ
CWT บวกแรง 6% มั่นใจรายได้ปีนี้โตไม่ต่ำกว่า 20% หนุนผลงานทั้งปีนิวไฮ โดย ณ เวลา 15:31 น. อยู่ที่ระดับ 2.92 บาท บวก 0.16 บาท
CWT บวกแรง 6% มั่นใจรายได้ปีนี้โตไม่ต่ำกว่า 20% หนุนผลงานทั้งปีนิวไฮ โดย ณ เวลา 15:31 น. อยู่ที่ระดับ 2.92 บาท บวก 0.16 บาท
23 ส.ค. 2565

ผู้สื่อข่าวรายงานว่า วันนี้(23 ส.ค.65)ราคาหุ้นบริษัท ชัยวัฒนา แทนเนอรี่ กรุ๊ป จำกัด (มหาชน) หรือ CWT ณ เวลา 15:31 น. อยู่ที่ระดับ 2.92 บาท บวก 0.16 บาท หรือ 5.80% สูงสุดที่ระดับ 2.96 บาท ต่ำสุดที่ระดับ 2.74 บาท ด้วยมูลค่าการซื้อขาย 60.30 ล้านบาท

โดยนายวีระพล ไชยธีรัตต์ กรรมการผู้จัดการ CWT เปิดเผยว่า สำหรับแนวโน้มผลการดำเนินงานในช่วงที่เหลือของปีนี้ คาดว่าจะเติบโตอย่างแข็งแกร่ง เนื่องจากบริษัทยังคงทยอยส่งมอบงานตามแผน โดยในส่วนของธุรกิจหนังมีออเดอร์อยู่ในมือแล้ว ขณะที่มีรายได้จากธุรกิจจำหน่ายไฟฟ้าเข้ามาอย่างสม่ำเสมอ และอยู่ระหว่างรอสัญญาซื้อขายไฟฟ้าเข้ามาเพิ่มเติม
ส่วนธุรกิจของ SKC มีแผนการส่งมอบสินค้าภายในปีนี้เพิ่มเติมด้วย ทำให้มั่นใจว่ารายได้รวมในปีนี้จะเติบโตไม่ต่ำกว่า 20% สามารถสร้างสถิติสูงสุดเป็นประวัติการณ์ทั้งในส่วนของรายได้และกำไรตามแผนงานที่วางไว้
ส่วนผลการดำเนินงานในไตรมาส 2/2565 (สิ้นสุดวันที่ 30 มิถุนายน 2565) บริษัทและบริษัทย่อยมีรายได้รวม 481.61 ล้านบาท เพิ่มขึ้น 44.55 ล้านบาท หรือเพิ่มขึ้น 10.19% จากช่วงเดียวกันของปีก่อนที่มีรายได้รวม 437.06 ล้านบาท และมีกำไรสุทธิส่วนของบริษัทใหญ่ 83.97 ล้านบาท เพิ่มขึ้น 44.40 ล้านบาท หรือคิดเป็นเพิ่มขึ้น 112.21% จากช่วงเดียวกันของปีก่อนมีกำไร 39.57 ล้านบาท
“ผลการดำเนินงานไตรมาส 2/2565 เป็นไปตามที่คาดการณ์ไว้ โดยบริษัทและบริษัทย่อยมีรายได้จากการขายและให้บริการจำนวน 432.68 ล้านบาท มาจากรายได้จากการขายหนังผืนสำหรับเบาะรถยนต์ตามจำนวนผลิตรถตามรุ่นที่ได้รับ รายได้จากการขายไฟฟ้าจำนวน 9.90 เมกะวัตต์ และรายได้จากการขายเรือและรถโดยสารขนาดเล็กจำนวน 29.75 ล้านบาท
นอกจากนี้ เรามีกำไรจากการขายเงินลงทุนในบริษัทย่อยทางอ้อม (บริษัท บลูโซลาฟาร์ม 3 จำกัด) จำนวน 37.32 ล้านบาทและรายได้อื่นจำนวน 8.79 ล้านบาท ประกอบกับบริษัทมีนโยบายบริหารจัดการและควบคุมต้นทุนอย่างมีประสิทธิภาพส่งผลทำให้ในไตรมาสนี้มีกำไรเพิ่มขึ้นถึง 112.21% เมื่อเทียบช่วงเดียวกันของปีก่อนอีกด้วย” นายวีระพล กล่าว